Document ID: 32001R0192

KOMISIJAS REGULA (EK) Nr. 192/2001
(2001. gada 30. janvāris),
ar kuru groza Regulu (EK) Nr. 2342/1999, ar ko paredz sīki izstrādātus noteikumus piemaksu sistēmu piemērošanai liellopu un teļa gaļas nozarē
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1254/1999 par liellopu un teļa gaļas tirgus kopīgo organizāciju1, un jo īpaši tās 4. panta 8. punktu, 13. panta 5. punktu un 50. panta otro ievilkumu,
tā kā:
(1) Attiecībā uz ekstensifikācijas maksājumu, kurš paredzēts 32. pantā Komisijas 1999. gada 28. oktobra Regulā (EK) Nr. 2342/1999, ar ko paredz sīki izstrādātus noteikumus par to, kā piemērot Padomes Regulu (EK) Nr. 1254/1999 par liellopu un teļa gaļas tirgus kopīgo organizāciju attiecībā uz piemaksu sistēmām2, kurā jaunākie grozījumi izdarīti ar Regulu (EK) Nr. 2733/20003, saimniecības ganāmpulka blīvuma faktoru nosaka, jo īpaši pamatojoties uz to vīriešu kārtas liellopu, govju un teļu skaitu, kas tajā atrodas attiecīgajā kalendārajā gadā. Sakarā ar sarežģīto situāciju liellopu un teļa gaļas tirgū, kas radusies no straujā pieprasījuma krituma, kuru jo īpaši izraisījusi to patērētāju neapmierinātība, kas uztraukušies par reģistrēto govju sūkļveida encefalopātijas gadījumu skaita pieaugumu, lopi atrodas ražotnē ilgāk nekā parasti. Šos dzīvniekus ņem vērā, nosakot saimniecības ganāmpulka blīvumu, un ražotāji attiecīgi var nonākt situācijā, kad viņiem nav tiesību uz ekstensifikācijas maksājumu, situācijā, kas ir pretēja paredzētajam mērķim.
(2) Lai novērstu ražotāju sodīšanu šajos ārkārtas apstākļos, tad, nosakot ganāmpulka blīvuma faktoru, uz ierobežotu laiku attiecīgajā periodā saimniecībā reģistrēto ganāmpulka vienību (GV) skaitam būtu jāpiemēro vienotas likmes korekcijas koeficients ar noteikumu, ka tiek parādīts, ka šī ārkārtas tirgus situācija ietekmē to, cik ilgi dzīvnieki tiek turēti saimniecībā, tādējādi apzināti nepārkāpjot ekstensifikācijas principu.
(3) Regulas (EK) Nr. 2342/1999 42. pants paredz noteikumus par piešķiršanas gadu attiecībā uz dzīvniekiem, uz ko jo īpaši attiecas īpašā piemaksa. Sakarā ar sarežģīto situāciju liellopu un teļa gaļas tirgū, kas radusies no straujā pieprasījuma krituma, kuru jo īpaši izraisījusi to patērētāju neapmierinātība, kas uztraukušies par reģistrēto govju sūkļveida encefalopātijas gadījumu skaita pieaugumu, lopu kaušana un izvešana joprojām ir ļoti maza vai pilnībā izbeigusies, un ražotāji 2000. gadā plānoto savu dzīvnieku kaušanu vai izvešanu atlikuši uz 2001. gadu. Šīs ārkārtas situācijas dēļ ražotāji tajās dalībvalstīs, kas ir nolēmušas piešķirt īpašu piemaksu kaušanas vai izvešanas laikā saskaņā ar iepriekšminētās Regulas 8. pantu, nesaņems īpašo piemaksu 2000. gadā pretēji pasākuma paredzētajam mērķim.
(4) Tādēļ būtu jāparedz, ka ražotājiem, kas kaušanu vai izvešanu atlikuši uz 2001. gadu, atļauj ierobežotā laika posmā iesniegt pieteikumu īpašas piemaksas saņemšanai attiecībā uz 2000. gadu.
(5) Ņemot vērā notikumu attīstību, šai regulai jāstājas spēkā tūlīt.
(6) Šajā regulā paredzētie pasākumi ir saskaņā ar Liellopu gaļas pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 2342/1999 groza šādi:
1. Regulas 32. pantu papildina ar šādu 12. punktu:
"12. No 2000. gada 15. oktobra līdz 2001. gada 15. martam ieskaitot, šā panta piemērošanai saimniecībā reģistrēto ganāmpulka vienību skaitu reizina ar koeficientu 0,8.
Šo pasākumu piemēro tad, ja dalībvalstīm var pierādīt, ka tirgus ārkārtas situācijas dēļ dzīvnieki tiek turēti saimniecībā ilgāk nekā parasti."
2. Regulas 42. pantā iekļauj šādu trešo daļu:
"Neatkarīgi no iepriekšējām daļām un 35. panta 1. punkta, gadījumā, ja īpašā piemaksa ir piešķirta saskaņā ar vienu no 8. pantā paredzētajām iespējām, ja dzīvnieks ir nokauts laikā no 2001. gada 1. janvāra līdz 28. februārim un ja piemaksas pieteikums par minēto dzīvnieku attiecībā uz 2000. kalendāro gadu ir iesniegts ne vēlāk kā 2001. gada 15. martā, tad pēc ražotāja lūguma piešķiršanas gads ir 2000. gads, un piemaksas summa ir tāda, kāda ir spēkā 2000. gada 31. decembrī."
2. pants
Šī regula stājas spēkā dienā, kad to publicē Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2001. gada 30. janvārī

Labels: 10
17
6